Source: https://www.slovensko.sk/sk/agendy/agenda/_druhy-zivnosti_
Timestamp: 2019-07-20 20:32:24+00:00
Document Index: 9790937

Matched Legal Cases: ['§ 3', '§ 22', '§ 66', '§ 21', '§ 66', '§ 3']

Živnostenský zákon rozlišuje tri druhy živností (voľné, remeselné a viazané) podľa zákonom stanovenej odbornej spôsobilosti, ktorá sa vyžaduje pre udelenie živnostenského oprávnenia.
Na Slovensku je možné prevádzkovať niektorú z troch druhov živností – voľné, remeselné alebo viazané živnosti. Živnosti sa rozlišujú na základe rôznych podmienok odbornej spôsobilosti, ktoré je potrebné splniť na získanie oprávnenia na ich prevádzkovanie.
Voľnými živnosťami sú všetky činnosti, nie sú vylúčené z pôsobnosti živnostenského zákona (taxatívny zoznam vylúčených činností sa nachádza v § 3 živnostenského zákona) a zároveň ich označenie nezodpovedá obsahu živností uvedených v prílohe č. 1 a č. 2 k živnostenskému zákonu (prílohy obsahujú zoznam remeselných a viazaný živností).
Podnikateľ, ktorý má záujem prevádzkovať voľné živnosti musí splniť všeobecné podmienky prevádzkovania živnosti (vek 18 rokov, spôsobilosť na právne úkony a bezúhonnosť), pričom splnenie podmienky odbornej spôsobilosti sa pre voľné živnosti nevyžaduje.
Vzhľadom na zásadu slobodného rozhodovania sa o voľbe podnikateľskej činnosti, každý podnikateľ si môže zvoliť ľubovoľný názov predmetu podnikania pre voľnú živnosť. Avšak pri výbere predmetu podnikania je potrebné pamätať na to, aby bol tento názov definovaný zrozumiteľne a jasne, keďže posúdenie rozsahu živnostenského oprávnenia vyplýva z obsahu živnosti a obsah živnosti vyplýva z označenia predmetu podnikania.
Medzi najčastejšie označenia predmetu podnikania pri voľných živnostiach patria činnosti ako napríklad:
kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živností (veľkoobchod),
sprostredkovateľská činnosť v oblasti obchodu, služieb či výroby,
reklamné a marketingové služby, služby súvisiace s počítačovým spracovaním údajov
Ministerstvo vnútra SR, odbor živnostenského podnikania pre uľahčenie voľby predmetu podnikania pre voľné živnosti vypracovalo zoznam odporúčaných označení najčastejšie používaných voľných živností. Zoznam nájdete tu.
Remeselnými živnosťami je 34 tradičných živností, , ktoré sú uvedené v prílohe č. 1 k živnostenskému zákonu. Obsahová náplň jednotlivých remeselných živností je stanovená na základe učebných plánov a osnov, charakteristiky učebného odboru a profilu absolventa príslušného študijného odboru.
Na prevádzkovanie remeselných živností je potrebné splniť odbornú spôsobilosť získanú vyučením v odbore, ktorá sa preukazuje výučným listom alebo iným dokladom o riadnom ukončení príslušného učebného odboru alebo príslušného študijného odboru. Ak podnikateľ nespĺňa podmienku vyučenia v odbore, môže preukázať splnenie podmienky odbornej spôsobilosti náhradným spôsobom, ktorý je uvedený v § 22 živnostenského zákona na základe získaného vzdelania a praxe, vďaka čomu môžu osoby s dlhoročnou praxou získať živnostenské oprávnenie aj v prípade chýbajúceho vzdelania.
Ak podnikateľ nesplní podmienku odbornej spôsobilosti ani náhradným spôsobom, remeselnú živnosť môže prevádzkovať prostredníctvom zodpovedného zástupcu.
Zodpovedný zástupca je fyzická osoba ustanovená podnikateľom prostredníctvom ktorej je zabezpečené odborné vykonávanie živnosti. Zodpovedný zástupca musí spĺňať všeobecné a osobitné podmienky prevádzkovania živnosti a musí mať bydlisko na území SR. Zodpovedný zástupca musí byť počas prevádzkovania živnosti v pracovnom pomere k podnikateľovi, to neplatí, ak ním je manžel/ka podnikateľa alebo podnikateľov príbuzný v priamom rade alebo súrodenec, alebo ak ide o právnickú osobu, jej spoločník, alebo ak ide o obec, jej starosta.
Pre vybrané remeselné živnosti, ktoré sú zaradené do niektorého zo zoznamu I alebo III je možné preukázať splnenie podmienky odbornej spôsobilosti na základe uznania odbornej praxe (§ 66i a 66k živnostenského zákona) alebo odbornej kvalifikácie. Rozhodnutie o uznaní odbornej praxe alebo odbornej kvalifikácie vydáva Ministerstvo vnútra SR, odbor živnostenského podnikania.
Doklady o vzdelaní získané v zahraničí predtým, ako budú predložené JKM na posúdenie splnenia podmienky odbornej spôsobilosti musia byť uznané Strediskom na uznávanie dokladov o vzdelaní Ministerstva školstva, vedy, výskumu a športu SR.
Viazané živnosti sú činnosti uvedené v prílohe č. 2 k živnostenskému zákonu. Ide o špecifický okruh činností, pri ktorých sa vyžaduje preukázanie inej spôsobilosti ako odbornej spôsobilosti podľa § 21 a 22 živnostenského zákona. Spôsob preukázania odbornej spôsobilosti pre prevádzkovanie viazaných živností je buď upravený osobitnými predpismi alebo uvedený priamo pri týchto živnostiach v prílohe k živnostenskému zákonu.
Ak podnikateľ nespĺňa odbornú spôsobilosť stanovenú osobitným predpisom, môže splniť túto podmienku prostredníctvom funkcie zodpovedného zástupcu, ktorý zodpovedá za odborné vykonávanie živnosti. Zodpovedný zástupca musí spĺňať všeobecné a osobitné podmienky prevádzkovania živnosti a musí mať bydlisko na území SR. Zodpovedný zástupca musí byť počas prevádzkovania živnosti v pracovnom pomere k podnikateľovi, to neplatí, ak ním je manžel/ka podnikateľa alebo podnikateľov príbuzný v priamom rade alebo súrodenec, alebo ak ide o právnickú osobu, jej spoločník, alebo ak ide o obec, jej starosta.
Pre vybrané viazané živnosti, ktoré sú zaradené v niektorej zo skupín I alebo III je tiež možné preukázať splnenie podmienky odbornej spôsobilosti na základe uznania odbornej praxe (§ 66i a 66k živnostenského zákona) alebo odbornej kvalifikácie. Rozhodnutie o uznaní odbornej praxe alebo odbornej kvalifikácie vydáva Ministerstvo vnútra SR, odbor živnostenského podnikania.
Zoznam viazaných živností, pre ktoré je možné požiadať o uznanie odbornej praxe alebo odbornej kvalifikácie:
Predaj pyrotechnických výrobkov kategórie F2, kategórie F3, kategórie T1 a kategórie P1
Reštaurovanie s výnimkou národných kultúrnych pamiatok a zbierkových predmetov, ktoré sú dielami výtvarného umenia (§ 3 ods. 1 písm. d) bod 10)
Prevádzkovanie pohrebiska alebo
Zoznam všetkých viazaných živností sa nachádza v prílohe č. 2 k živnostenskému zákonu.
Pri niektorých viazaných živnostiach je možné vykonávať len tie špecifické činnosti v rámci danej viazanej živnosti, na ktoré získal podnikateľ odbornú spôsobilosť. Napríklad pri viazanej živnosti „Vyučovanie v odbore cudzích jazykov" nie je možné vyučovať všetky cudzie jazyky, ale len tie, na ktoré preukáže podnikateľ získanú odbornú spôsobilosť. Ak podnikateľ spĺňa odbornú spôsobilosť na vyučovanie napr. anglického jazyka, živnostenský úrad vydá osvedčenie o živnostenskom oprávnení na predmet podnikania v znení: „Vyučovanie v odbore cudzích jazykov – anglický jazyk."
Dátum poslednej zmeny: 23. 2. 2018
Dátum zverejnenia: 3. 2. 2014